Tuhanded blogipostitused pajatavad sellest, kuidas oma ajaveebi disainida või otsingumootorite jaoks optimeerida; kuidas levitada linki erinevates keskkondades ja kuidas -  see on eriti kuum teema! - blogimisega rikkaks saada. Tegelikult on tõeliselt oluline ainult üks - sisu.    Ma ei tea ühtegi inimest, kes teaks kedagi, kes külastaks mõnda blogi ainult disaini pärast. Kuigi tuleb tunnistada tõde, et hea disain muudab lugemise meeldivamaks. Kuid ainuüksi disainist ei piisa. Hea tulemuse nimel tuleb ennekõike panustada sisule ja vaadata, et kujundus sisust huvitatud lugejaid eemale ei peletaks.    Kasu  Kõik on  huvitatud kasust. Aega on nii vähe ja infot nii palju, et niisama lugemiseks ei jää lihtsalt aega. Või kui jääbki, siis kulutatakse see aeg enamasti parematele tekstidele kui Eesti blogosfäärist leida võib. Kasulikkus on blogimise juures üks keerulisemaid aspekte üldse, sest see eeldab, et blogi omanik ehk autor mõsitaks oma sihtrühma (neid, kellele ta kirjutab) ja teaks, mis selle esindajaid huvitab ja mida nad soovivad. Just neil teemadel tulekski kirjutada. Trikk on aga selles, et ühel sihtrühmal on huvipakkuvaid teemasid rohkem kui üks või kaks ning keskenduda võiks neile kõikidele. Sama oluline kui konkreetse teema valimine on ka kasuliku info pakkumine sel teemal. Kui kirjutad liiga lihtsalt, ei paku see huvi, kui liiga keeruliselt, ei saada aru.       Pealkiri tõmbab  Pealkiri tõmbab tähelepanu ja lugejaid. See on nii kulunud tõde, et tundub asjatu kordamisena, kuid siiski on enamus blogipealkirjadest igavad või arusaamatud. No mida arvata pealkirjast Vaivara Vallavalitsuse poolt eraldatava eramajade renoveerimiseks antava sihtsuunitlusega toetuse administreerimine?    Paraku ei ole see ainus omasugune. Häid pealkirju on vähe, väga vähe. Ometi on lihtne aru saada, milline pealkiri töötab, st on hea ning milline ei tööta, st ei ole hea. Sageli piisab statistika jälgimisest ja pealiskaudsest  analüüsist, et teada saada, millised sõnad tõmbavad lugejaid, millised mitte. Eks ole see ka põhjus, miks ajakirjandusväljaanded (nii off- kui online) nii tugevalt pealkirjadele panustavad.    Pealkirjad on olulised ka inimeste lugemisharjumuste pärast - enamus külastajatest tuleb blogisse mõne viite kaudu (Google Reader, RSS, Digg) ning pealkiri on esimene asi, mida nad näevad. Kui see tõmbab tähelepanu, siis loetakse edasi. Kui pealkiri on juba kümnendat korda igav ega kutsu lugema, siis kustutatakse  blogi oma jälgimisnimekirjast ja tagasi ei tulda nii pea.       Struktuur  Et saada aimu, kui oluline on blogipostituse struktureerimine ja kujundamine, tasub mõelda suvalisele peavoolu ajalehe artiklile. Need on kõik kujundatud vastavalt inimeste lugemisharjumustele ja mugavusele. Alapealkirju ja pilte ei panda sellepärast, et toimetajal on igav, vaid selleks, et infot võimalik kergesti haaratavaks teha. Täpselt sama reegel kehtib ka blogides: kui sisu ja pealkiri on head, aga vastu vaatab plokk  tihedat teksti, siis ei vaevu keegi seda lugema. Mitte sellepärast, et see igav oleks, vaid raske on. Raske ja keeruline on lugeda struktureerimata teksti, mis pole liigendatud alapealkirjade, piltide ja pildiallkirjadega.       Sõnastus  Ligitõmbava pealkirjaga põneval teemal hästi struktureeritud teksti on keeruline lugeda, kui autor kasutab pidevalt "humoorikaid" võrdlusi, lohisevaid lauseid ja keerulisi sõnu. Hea tekst on teemakohaselt kirjutatud ja peab silmas sihtrühma keelekasutust.  Muide, hea  teksti puhul kehtib enamasti ka reegel vähem on rohkem ehk kui on võimalik kirjutad lühemalt, siis seda tuleks ka teha. Liiga pikki tekste ei viitsi enamus inimesi lugeda.